baviaans camino – toortsie.com
Etiket: baviaans camino
'n Camino is 'n pelgrimstog
Oktober 3, 2020 Oktober 3, 2020 ~ Toortsie	~ 22 Kommentaar
Of jy dit nou doen vir die ervaring daarvan of vir die lekker of omdat jy iets het wat jy graag wil verwerk, jy gáán dinge oordink of jy nou wil of nie. Want, sonder dat jy dit eers weet, neem jy vir JOU ook saam op so 'n tog. Stap JY saam. Jy kan nie vir JOU by die huis los en alleen gaan stap nie. Selfs al word jou bagasie vir jou aangery, dra jy jou bagasie met jou saam. Jou innerlike bagasie.
Nog nooit het Ps 121 soveel waarde gehad soos tydens hierdie staptog nie. Vier dae in die berge. Met God as my helper. Wanneer jy treetjie vir treetjie moet konsentreer waar jy jou voet moet neersit en dit selfs dán ook onder jou uit gly. Wanneer jy gly en in die keerproses jouself pootjie en onbeskermd val en jou kop nié 'n vieslike klip tref nie weet jy jou Bewaarder sluimer of slaap nie.
Ja, ek hét ook 'n stukkie bagasie afgegooi. God hét vir my 'n stukkie waarheid gebring. 'n Las van my skouers afgegooi. Sonder dat ek dit vooraf beplan het. Maar dis mos wat 'n Camino is, dan nie?
Ek wens hierdie wonderlike ervaring toe vir enige persoon wat fisies sterk en fiks is. Ek wens almal kan dit doen.
In solidariteit gly ek en my maatjie saam!
Baviaans Camino -Dag 3
Oktober 2, 2020 Oktober 3, 2020 ~ Toortsie	~ 13 Kommentaar
Ek moet dit baie duidelik stel: Ons is OOR die Baviaansberg, nie DEUR die Baviaans nie. Daar is ook 'n staproete in en deur die Baviaanskloof, maar dit is 'n ander een. Sonder om snaaks te wees: hierdie een is 'n bielie van 'n staptog. 'n Meneer. Ek beveel dit graag aan, maar wees gewaarsku: as jy ouer is, moet jy ekstra goed voorberei wees.
Wat kan ek van vandag vertel? Dit was makliker as die eerste twee dae, maar beslis nie maklik nie. Die terrein waarop ons gestap het, was beslis minder grof en nie so glyerig soos die vorige twee dae op sommige plekke teen die afdraende nie. Ek het vandag geen val aangeteken nie, prys die Here. Ek is Hom ewig dankbaar daarvoor.
Kort nadat ons begin stap het, het dit begin reën. Ons was behoorlik nat. Sommige van ons deurnat. En kouddd. Ons het maar gedruk vir al wat ons het om klaar te stap en het so min as moontlik piekniek gehou langs die pad. Weer eens was die ondersteuning van die span wonderlik en het hulle ons iewers langs die pad ingewag met heerlike vuurwarm koffie, tee, sop, koekies, ens. Middagete is nie langs die pad geniet soos die beplanning was nie, omdat ons eerder so gou as moontlik by ons bestemming wou kom.
Ons het lekker gerus vanmiddag. Môre lê 'n ekstra lang dag voor waar ons die laaste van die Kougaberg moet oor, asook die Suur Anysberg. Weer 'n paar bergreekse voor.